ΓΡΑΠΤΗ ΕΡΩΤΗΣΗ E-2490/96 υποβολή: Angela Sierra Gonzαlez (GUE/NGL), Laura Gonzαlez Αlvarez (GUE/NGL) και Marνa Sornosa Martνnez (GUE/NGL) προς την Επιτροπή (25 Σεπτεμβρίου 1996)

Θέμα: Κλίβανοι αποτέφρωσης απορριμμάτων στη Νήσο La Palma

Υπάρχουν σήμερα στη νήσο La Palma (Κανάριοι, Ισπανία) συνολικά 3 κλίβανοι αποτέφρωσης οι οποίοι έχουν εγκατασταθεί σε διάφορους δήμους. Η λειτουργία των κλιβάνων αυτών άρχισε τον Ιανουάριο του 1992 και η εγκατάστασή τους χρηματοδοτήθηκε και από την Ευρωπαϊκή Κοινότητα. Από τότε διάφορες οικολογικές ομάδες έθεσαν εν αμφιβόλω την τήρηση της κοινοτικής περιβαλλοντικής νομοθεσίας από τις εγκαταστάσεις αυτές.

Συγκεκριμένα το Συντονιστικό Όργανο των Οργανώσεων Περιβαλλοντικής Προστασίας (CODA) της Ισπανίας κατέθεσε στην Ευρωπαϊκή Επιτροπή καταγγελία (αριθ. 4621/93), στην οποία δεν δόθηκε καμία συνέχεια ακόμη, σχετικά με κατ' επανάληψη παράβαση, μεταξύ άλλων, της οδηγίας 89/369/ΕΟΚ ((ΕΕ L 163 της 14.6.1989, σελ. 32. ))του Συμβουλίου.

Επίσης το OKO - Ινστιτούτο Εφηρμοσμένης Οικολογίας (Γερμανία) συνέταξε έκθεση σχετικά με την μη τήρηση της κοινοτικής νομοθεσίας. Τέλος, διάφορες οικολογικές οργανώσεις και τοπικές οργανώσεις περιοίκων απευθύνθηκαν στις τοπικές και περιφερειακές δημόσιες αρχές ζητώντας να κλείσουν οι ανωτέρω εγκαταστάσεις λόγω μη τήρησης της νομοθεσίας της αυτόνομης κοινότητας, του κράτους και της Ευρωπαϊκής Κοινότητας.

Έχει αποδείξεις η Επιτροπή σχετικά με την μη τήρηση από πλευράς των κλιβάνων αποτέφρωσης της Νήσου La Palma των οδηγιών 89/369/ΕΚ, 84/360/ΕΟΚ ((ΕΕ L 188 της 16.7.1984, σελ. 20. )), 75/442/ΕΟΚ ((ΕΕ L 194 της 25.7.1975, σελ. 39. )), σχετικά με τη μόλυνση της ατμόσφαιρας και τα στερεά κατάλοιπα;

Ποιά μέτρα σκοπεύει να λάβει η Επιτροπή προκειμένου να απαιτήσει την εφαρμογή της κοινοτικής οδηγίας από τους κλιβάνους οι οποίοι εξακολουθούν να λειτουργούν και σήμερα;

Σε ποιό στάδιο βρίσκεται η εξέταση της αναφοράς αριθ. 4621/93, η οποία άρχισε απο τριετίας χωρίς μέχρι τούδε σχετική απάντηση από πλευράς της Επιτροπής;

Απάντηση της κας Bjerregaard εξ ονόματος της Επιτροπής (25 Οκτωβρίου 1996)

Από τις πλέον πρόσφατες πληροφορίες που διαθέτει η Επιτροπή όσον αφορά τα θέματα που θίγουν τα Αξιότιμα Μέλη του Κοινοβουλίου προκύπτει ότι έχουν κλείσει οι τέσσερεις από τις πέντε εγκαταστάσεις αποτέφρωσης που δεν ήταν σύμφωνες με τις απαιτήσεις που προβλέπει η οδηγία 84/360/ΕΟΚ του Συμβουλίου της 28ης Ιουνίου 1984 για την καταπολέμηση της ατμοσφαιρικής ρύπανσης από τις βιομηχανικές εγκαταστάσεις και η οδηγία 89/369/ΕΟΚ του Συμβουλίου, της 8ης Ιουνίου 1989, όσον αφορά την πρόληψη της ατμοσφαιρικής ρύπανσης από τις νέες εγκαταστάσεις αποτέφρωσης δημοτικών αποβλήτων.

Χάρη στην έναρξη της λειτουργίας νέας εγκατάστασης αποτέφρωσης σύμφωνης προς τις ευρωπαϊκές προδιαγραφές κατέστη δυνατόν να κλείσουν οι τέσσερεις προαναφερθείσες εγκαταστάσεις. Ελλείψει άλλων εναλλακτικών λύσεων επί του παρόντος εξακολουθεί να λειτουργεί μία από τις πέντε εγκαταστάσεις αποτέφρωσης που δεν είναι σύμφωνες προς τις κοινοτικές προδιαγραφές.

Στο πλαίσιο της δέσμευσης που έχουν αναλάβει οι αρχές των Καναρίων Νήσων όσον αφορά τη συνολική και οριστική επίλυση του προβλήματος διαχείρισης των αποβλήτων στις Κανάριες Νήσους προετοιμάζεται αντίστοιχο ειδικό πρόγραμμα για τη νήσο Λα Πάλμα. Σύμφωνα με το πρόγραμμα αυτό δεν προβλέπεται ουδεμία νέα εγκατάσταση αποτέφρωσης ενώ διατηρείται εν λειτουργία αποκλειστικά και μόνο η εγκατάσταση αποτέφρωσης πρόσφατης κατασκευής. Επίσης το πρόγραμμα προβλέπει την καθιέρωση άλλων συστημάτων διαχείρισης αποβλήτων όπως η επιλεκτική συλλογή και χρήση των οργανικών αποβλήτων (οικιακών και γεωργικών) για την παρασκευή φυσικών οργανικών λυπασμάτων καθώς και την κατασκευή νέου και ελεγχόμενου χώρου εναπόθεσης αποβλήτων. Η καθιέρωση των ως άνω εναλλακτικών συστημάτων διαχείρισης θα επιτρέψει το κλείσιμο της εισέτι λειτουργούσας εγκατάστασης αποτέφρωσης που δεν ανταποκρίνεται στις ευρωπαϊκές προδιαγραφές.

Η Επιτροπή εξακολουθεί να θεωρεί ότι το θέμα είναι ανοικτό εν αναμονή της οριστικής διευκρίνισης των θεμάτων που θίγονται από την παρούσα ερώτηση.